**SELETUSKIRI**

**Jõelähtme Vallavolikogu määruse eelnõu „Jõelähtme Vallavolikogu 16.12.2021 määruse nr 5 „Koolieelsetes lasteasutustes lapsevanema poolt kaetava osa määr ja tasumise kord“ muutmine juurde**

1. **Sissejuhatus ja eelnõu eesmärk**

Käesoleva eelnõu ja seletuskirja koostas haridus-, kultuur- ja sotsiaalosakonna juhataja Carmen Viherpuu (telefon 605 4867, e-post carmen.viherpuu@joelahtme.ee).

Kehtivas määruses on kehtestatud lasteaia kohatasu määrad Eesti Rahvastikuregistris olevate elukohtade alusel. Kohatasu on erinev Jõelähtme valla registris ja teise omavalitsuse registris elukohta omavatele peredele. Reguleerimata on olukord, kus pere tuleb Eestisse või kohaliku omavalitsuse territooriumile elama omamata sissekirjutust, rääkimata sissetulekust ja eluks vajalikest asjadest. Sellisel juhul on Sotsiaalhoolekande seaduse alusel võimalus perele osutada vältimatut abi – rahalise toetusena, toidu- või riideabina. Lapse lasteaeda saamisel on lapsevanemal võimalus keskenduda vajalike dokumentide vormistamisele, otsida tööd ja esimesel võimalusel ka tööle asuda. Seetõttu on tekkinud olukord, kus lapse lasteaeda saamine on perele üks vältimatu abi andmise meede. Peale elukoha leidmist ja selle Eesti Rahvastikuregistris registreerimist, on võimalik perele vajadusel rakendada sotsiaaltoetusena lasteaia kohatasu- ja toiduraha vabastust.

1. **Ülevaade määruses tehtavatest muudatustest**

Määrust täiendatakse § 5¹, millega annab volikogu Jõelähtme Vallavalitsusele volituse vältimatu sotsiaalabi korras ajutiselt vabastada vältimatu sotsiaalabi vajadusega perede lapsed lasteaia kohatasu maksmisest või kehtestada käesoleva määruse § 2 lõigetes 1 ja 2 sätestatud summadest väiksem kohatasu.

Määruse paragrahvi 6 täiendatakse lõikega 1¹, mis annab õiguse antud volitust rakendada tagasiulatuvalt 1. märtsist 2022.

Carmen Viherpuu

Haridus-, kultuuri- ja sotsiaalosakonna juhataja